Fil-ħajja mgħaġġla tal-lum, kulma jmur aktar nies qed jagħżlu li jagħmlu użu minn pjattaformi diġitali biex jagħmlu x-xiri tagħhom. Statistika ppubblikata mill-EUROSTAT turina li b'mod partikolari matul dawn l-aħħar 10 snin, fl-Unjoni Ewropea kien hemm żieda drastika fil-kummerċ elettroniku u din it-tendenza tidher li ser tibqa' tikber. Matul is-sena li għaddiet, 7 minn kull 10 li ħadu sehem fl-istħarriġ tal-EUROSTAT qalu li xtraw minn xi pjattaforma diġitali jew mingħand xi kumpanija onlajn. Matul din il-ġimgħa ġejt mistieden nindirizza konferenza dwar l-Online Platform Economy li ttellgħet ġewwa l-Parlament Ewropew, bħala rappreżentant tal-Grupp tas-Soċjalisti u d-Demokratiċi. Waqt din il-konferenza kelli l-opportunità niddiskuti l-użu tal-pjattaformi diġitali li minnhom nixtru bosta servizzi u prodotti ta' kuljum, fil-preżenza ta' diversi kumpaniji internazzjonali bħal Facebook, Google, Skyscanner, Amazon, Ebay u Spotify. Tkellimt magħhom dwar l-importanza li għandhom fis-suq, però aktar minn hekk tkellimt dwar ir-responsabbiltà li għandhom u fuq kemm hu importanti li ma jabbużawx mill-pożizzjoni tagħhom għad-detriment tal-konsumaturi. Dawn il-pjattaformi saru parti integrali mill-ħajja ta' kuljum, għaliex permezz tagħhom iċ-ċittadini u n-negozji qed jiġu aktar qrib ta' xulxin, u qed naraw kif bis-saħħa tagħhom qed jiġu faċilitati diversi skambji ta' prodotti, servizzi u informazzjoni, kemm fuq livell soċjali kif ukoll fuq livell kummerċjali. Wieħed jifhem li hemm diversi benefiċċji marbuta ma' dawn il-pjattaformi, fosthom li n-negozji għandhom aċċess għal suq ferm aktar wiesa' u jistgħu jiġbru r-reazzjonijiet tal-klijenti b'mod immedjat, u min-naħa l-oħra li l-konsumaturi għandhom għażla ferm akbar u jistgħu jixtru mill-kumdità ta' darhom. Però, ma' dawn il-benefiċċji wieħed irid jikkunsidra wkoll id-drittijiet u l-obbligi ġodda li qegħdin jinħolqu. Minħabba li n-natura ta' dan it-tip ta' xiri hija kemxejn differenti minn metodi oħra konvenzjonali, hemm bżonn li naraw li l-qafas legali u regolatorju Ewropew li fuqu qed jiġi mibni s-Suq Uniku Diġitali jkun adattat u b'saħħtu biżżejjed biex filwaqt li jagħti spazju lin-negozji biex jikbru u jimirħu, jagħti wkoll il-protezzjoni meħtieġa lill-konsumaturi. Dan huwa ferm importanti anke biex jiġi assigurat livell massimu ta' trasparenza u akkontabilità, aktar u aktar meta wieħed jikkunsidra li l-maġġoranza ta' dawn il-pjattaformi huma bbażati fl-Istati Uniti u fl-Asja. Fl-interventi tiegħi sħaqt li filwaqt li l-Unjoni għandha jkollha sett wieħed ta' liġijiet biex tirregola s-Suq Uniku Diġitali, m'hemmx lok għal politika ta' one size fits all għaliex ċertament kull pjattaforma għandha l-karatteristiċi uniċi tagħha li jridu jiġu meqjusa sewwa qabel ikun hemm regolamentazzjoni. Aspett ieħor importanti li indirizzajt kien jikkonċerna l-ħaddiema ta' dawn il-pjattaformi, fejn tkellimt ukoll fuq il-bżonn li l-qafas legali eżistenti għall-istandards soċjali u tal-impjieg tal-Unjoni Ewropea jiġi aġġornat sabiex ikun hemm trattament ugwali u ħaddiema fl-isfera diġitali jingħataw l-istess drittijiet. Dan huwa suġġett li ilni nsegwi għal diversi snin għaliex nemmen li għandu impatt kbir fuq l-ekonomija u s-soċjetà b'mod ġenerali. Fil-funzjoni tiegħi ta' Membru Parlamentari Ewropew ninsab kommess biex matul is-snin li ġejjin inkompli naħdem favur Suq Ewropew li jkollu regoli aktar trasparenti u ġusti, sabiex jinbena ambjent aktar miftuħ u sigur fejn joperaw dawn il-pjattaformi diġitali. Dan għandu jwassal sabiex il-konsumaturi jkunu protetti minn kull abbuż kif ukoll biex pjattaformi iżgħar u dawk emerġenti jingħataw iċ-ċans li jgawdu mill-benefiċċji wiesgħa li joffri s-Suq Uniku.